b"\n_START_ARTICLE_\nS\xc3\xaengereii Noi, S\xc3\xaengerei\n_START_SECTION_\nIstorie\n_START_PARAGRAPH_\nPrimii oameni s-au stabilit pe aceste meleaguri \xc3\xaen jurul anului 30.000 \xc3\xae.e.n. Ini\xc8\x9bial s-au \xc3\xaenfiin\xc8\x9bat 3 sate, ulterior exist\xc3\xa2nd doar unul. Pe vetrele a\xc8\x99ez\xc4\x83rilor au fost descoperite urme de case din lut \xc8\x99i lemn, gr\xc4\x83mezi de lut ars, vase din lut pictate \xc8\x99i alte obiecte casnice, date din eneolitic (mileniile IV-II \xc3\xae.e.n.). O alt\xc4\x83 a\xc8\x99ezare a fost fondat\xc4\x83 la sf\xc3\xa2r\xc8\x99itul epocii bronzului (sec. XIV-XII \xc3\xae.e.n), pe vatra c\xc4\x83reia au fost g\xc4\x83site urme de case arse, vase de lut etc. \xc3\x8en perioada roman\xc4\x83 a existat o localitate care s-a men\xc8\x9binut p\xc3\xa2n\xc4\x83 la invazia hunilor din 376 e.n. \xc3\x8en preajma satului actual sunt 2 movile funerare l\xc4\x83sate de cetele nomazilor care au trecut pe aici. Dup\xc4\x83 constituirea \xc8\x9a\xc4\x83rii Moldovei au existat dou\xc4\x83 sate care au existat p\xc3\xa2n\xc4\x83 la sf\xc3\xa2r\xc8\x99itul sec. XVI._NEWLINE_Satul S\xc3\xaengereii Noi a fost fondat \xc3\xaen 1921, ca rezultat a reformei agrare din 1918-1924 c\xc3\xa2nd mai multe familii de \xc8\x9b\xc4\x83rani \xc8\x99i-au \xc3\xaentemeiat gospod\xc4\x83rii pe loturile de \xc3\xaempropriet\xc4\x83rire. Noul sat a fost denumit dup\xc4\x83 o alt\xc4\x83 localitate din apropiere - S\xc3\xaengerei \xc3\x8en perioada interbelic\xc4\x83 satul era \xc3\xaenregistrat \xc3\xaen comuna R\xc4\x83doaia (jude\xc8\x9bul B\xc4\x83l\xc8\x9bi), apar\xc8\x9binea de Tribunalul B\xc4\x83l\xc8\x9bi, judec\xc4\x83toria de ocol Pepeni, oficiul po\xc8\x99tal \xc8\x99i telegraful din Alex\xc4\x83ndreni. \xc3\x8en sat func\xc8\x9biona o \xc8\x99coal\xc4\x83 primar\xc4\x83. \xc3\x8en 1933 num\xc4\x83rul copiilor de 5-16 ani era de 176, pe c\xc3\xa2nd \xc3\xaen lista catalogului erau \xc3\xaenregistra\xc8\x9bi numai 84 de elevi. \xc3\x8env\xc4\x83\xc8\x9b\xc4\x83tori pe atunci au fost: Teodor Lomaca (c\xc4\x83s\xc4\x83tori, 26 ani) \xc8\x99i Ion Ciubotaru (nec\xc4\x83s\xc4\x83tori, 25 ani).\xc3\x8en 1935 \xc3\xaen sat erau deja 450 de familii cu 2219 persoane._NEWLINE_\xc3\x8en perioada sovietic\xc4\x83 \xc3\xaen S\xc3\xaengereii Noi se afl\xc4\x83 sediul \xc3\xaentreprinderii intercolhoznice \xe2\x80\x9eProgresul\xe2\x80\x9d al asocia\xc8\x9biei \xe2\x80\x9eKolhozjivprom\xe2\x80\x9d, specializat\xc4\x83 \xc3\xaen cre\xc8\x99terea \xc8\x99i \xc3\xaengr\xc4\x83\xc8\x99area vitelor cornute mari. \xc3\x8en anii '70 func\xc8\x9bionau o \xc8\x99coal\xc4\x83 medie, club cu instala\xc8\x9bie de cinematograf, ateliere de deservire social\xc4\x83, punct medical, maternitate, oficiul po\xc8\x99tal, gr\xc4\x83dini\xc8\x9b\xc4\x83, magazine._NEWLINE_\xc3\x8en 1989 popula\xc8\x9bia satului constituia 3092 locuitori, inclusiv: 2519 rom\xc3\xa2ni, 501 ucraineni, 64 ru\xc8\x99i \xc8\x99i 8 persoane alte na\xc8\x9bionalit\xc4\x83\xc8\x9bi.\n_START_SECTION_\nPopula\xc8\x9bie\n_START_PARAGRAPH_\nLa recens\xc4\x83m\xc3\xa2ntul din 2004 \xc3\xaen S\xc3\xa2nereii Noi au fost \xc3\xaenregistrate 3341 persoane, inclusiv 1641 b\xc4\x83rba\xc8\x9bi \xc8\x99i 1700 femei. Componen\xc8\x9ba etnic\xc4\x83 este urm\xc4\x83toare: 2929 locuitori - moldoveni, 355 locuitori - ucraineni, 44 locuitori - ru\xc8\x99i, 5 g\xc4\x83g\xc4\x83uzi, 2 rromi, alte na\xc8\x9bionalit\xc4\x83\xc8\x9bi - 6 persoane._NEWLINE_S\xc3\xa2ngereii Noi - evolu\xc8\x9bia demografic\xc4\x83_NEWLINE_Date: Recens\xc4\x83minte sau birourile de statistic\xc4\x83 - grafic\xc4\x83 realizat\xc4\x83 de Wikipedia\n_START_SECTION_\nSocial\n_START_PARAGRAPH_\nFondul locativ este reprezentat de 474 de case (2016) cu o suprafa\xc8\x9b\xc4\x83 total\xc4\x83 de 24 mii m\xc2\xb2. \xc3\x8en 2004 existau 1267 de gospod\xc4\x83rii casnice, m\xc4\x83rimea medie a unei gospod\xc4\x83rii fiind de 3,8 persoane. \xc3\x8en sfera educa\xc8\x9biei exist\xc4\x83 3 institu\xc8\x9bii pre\xc8\x99colare \xc8\x99i Liceul Teoretic \xe2\x80\x9eAlecu Russo\xe2\x80\x9d cu circa 700 de locuri. La dispozi\xc8\x9ba locuitorilor mai sunt o frizerie, o policlinic\xc4\x83, 2 biblioteci, un oficiu de telecomunica\xc8\x9bii etc. Casa de cultur\xc4\x83 este una dintre cele mai mari din raion.\n_START_SECTION_\nEconomie\n_START_PARAGRAPH_\nPrincipala ramur\xc4\x83 economic\xc4\x83 este agricultura \xc3\xaen care activeaz\xc4\x83 \xc3\xaentreprinderile \xc8\x99i gospod\xc4\x83riile agricole: SRL \xe2\x80\x9eCanaan-Agro\xe2\x80\x9d, SRL \xe2\x80\x9eCrau\xc8\x99anius-Agro\xe2\x80\x9d. Satul dispune de 1.000 ha de teren arabil, 33 ha de vii \xc8\x99i 17 ha de livezi. \xc3\x8en domeniul comer\xc8\x9bului func\xc8\x9bioneaz\xc4\x83 3 magazine."